দক্ষিণবঙ্গে বাড়ছে গরম, উত্তরে বজ্রবিদ্যুৎ সহ বৃষ্টি

কলকাতা: শীতের (Winter) আমেজের দিন এখন অতীত। সামনে রয়েছে গরমে (Summer) সিদ্ধ হওয়ার দিন। এখনই সেই ভয়ঙ্কর দিন আসেনি তবে দক্ষিণবঙ্গের (South Bengal) তাপমাত্রা একটু একটু করে বেড়ে চলেছে। ফেব্রুয়ারির মাঝামাঝি সময় থেকেই বিদায় নিয়েছে শীত। কলকাতা এবং শহরতলিতে একটু একটু করে চলেছে সিলিং ফ্যান। মাঝে বৃষ্টির জন্য এক-দু’দিন ঠান্ডার আমেজ পাওয়া গিয়েছিল। এখন আর বৃষ্টির সম্ভাবনা নেই। এখন শুধু তাপমাত্রা বাড়ার পালা।

তবে উত্তরবঙ্গে (North Bengal) বৃষ্টির পূর্বাভাস রয়েছে। দোসর হবে বজ্রবিদ্যুৎ। দার্জিলিং (Darjeeling) এবং কালিম্পংয়ে হতে পারে তুষারপাত। ফলে এই সময় ওখানে যেসব পর্যটকরা থাকবেন তাঁদের আনন্দ। আবহাওয়া দফতর জানিয়েছে, শুক্রবার বজ্রবিদ্যুৎ-সহ বৃষ্টির সম্ভাবনা রয়েছে দার্জিলিং, কালিম্পং, জলপাইগুড়ি এবং আলিপুরদুয়ার জেলায়। বিক্ষিপ্ত বৃষ্টির সম্ভাবনা আছে উত্তর দিনাজপুরেও।

আরও পড়ুন: পুলিশের জালে পানাগড় কাণ্ডের মূল অভিযুক্ত বাবলু যাদব

তবে গোটা বাংলায় আগামী ২৪ ঘণ্টায় তাপমাত্রা সেভাবে বদলাবে না। তবে সপ্তাহান্তে অর্থাৎ শনিবার ও রবিবার থেকেই গরম অনুভূত হবে। কারণ তাপমাত্রা বাড়বে ২-৩ ডিগ্রি সেলসিয়াস। বৃহস্পতিবার কলকাতার সর্বনিম্ন তাপমাত্রা ছিল ২০.২ ডিগ্রি সেলসিয়াস। শুক্রবার শহরের সর্বনিম্ন তাপমাত্রা ২২.২ ডিগ্রির নীচে নামেনি। স্বাভাবিকের চেয়ে তা ১.৯ ডিগ্রি বেশি। বৃহস্পতিবার দিনের সর্বোচ্চ তাপমাত্রা ছিল ৩০ ডিগ্রি সেলসিয়াস।

উত্তরবঙ্গে এখনও বৃষ্টির অনুকূল পরিস্থিতি থাকার কারণ ২ মার্চ নতুন করে পশ্চিমি ঝঞ্ঝা ঢুকতে পারে উত্তর-পশ্চিম ভারতে। তা ক্রমে পূর্ব দিকে এগোবে। এ ছাড়া রাজস্থানের উপরে একটি ঘূর্ণাবর্ত অবস্থান করছে। তবে কোথাও ভারী বৃষ্টির সম্ভাবনা নেই।